SKRIFTLIG FORESPØRGSEL E-1792/99

af Winfried Menrad (PPE-DE) til Kommissionen

(11. oktober 1999)

Om: Overvågning af badevand i henhold til EU-direktiv 76/160/EØF

Af forskellige bystyrer og kommunalbestyrelser i min region er jeg blevet gjort opmærksom på problemerne i forbindelse med overvågning af badevand i henhold til EU-direktiv 76/160/EØF(1).

Der rettes kritik mod det nuværende vurderingssystem, som alene er baseret på stikprøver, hvor der i givet fald hver gang skal udtages 20 stikprøver.

Kommissionen bedes derfor oplyse følgende:

1. Kan der forventes en EU-ordning, der i stedet for det nuværende vurderingssystem omfatter en procedure for undersøgelse af kvalitetsprofilen, der genspejler badevandets kvalitet over længere tidsrum?

2. Hvornår og i hvilken form kan der forventes en fornyelse af direktiv 76/160/EØF?

(1) EFT L 31 af 5.2.1976, s. 1.

Svar afgivet på Kommissionens vegne af Margot Wallström

(17. november 1999)

Forpligtelsen til at aflægge årlige rapporter i henhold til Rådets direktiv 76/160/EØF af 8. december 1975 om kvaliteten af badevand er ensbetydende med, at kvaliteten af medlemsstaternes badevand bedømmes for hver badesæson.

Denne bedømmelse af kvaliteten foretages på grundlag af en kontrol af vandprøver i forhold til parameterværdier, som er fastsat i direktivets bilag og i henhold til en statistisk beregning i artikel 5. 95 % af stikprøverne skal opfylde kravene for, at badeområdet opfylder direktivet. Der kræves derfor 20 stikprøver i løbet af badesæsonen, for at én stikprøve kan falde uden for de krævede værdier, uden at dette medfører, at badeområdet som helhed ikke opfylder direktivet.

I praksis udtages der dog gennemsnitligt cirka 10 stikprøver for hvert badeområde. Alle vandprøver skal derfor opfylde direktivets krav, førend badeområdet opfylder direktivet. En prøve, som ved en tilfældighed falder uden for de krævede værdier, f.eks. grundet kraftig regn, men som ikke udgør en varig trussel mod folkesundheden, kan i dette tilfælde bevirke, at badeområdet ikke opfylder direktivet. Dette afspejler ikke den faktiske vandkvalitet generelt set, navnlig ikke hvis alle andre udtagne stikprøver i badesæsonen opfylder parameterværdierne, og der er konstateret en god badevandskvalitet i de tidligere badesæsoner.

Det virker derfor mere hensigtsmæssigt at betragte en længere tidsperiode f.eks. tre til fem år end blot en enkelt badesæson. Dette giver et mere præcist grundlag for bedømmelse af vandkvaliteten baseret på tendensberegninger. En sådan bedømmelse af tendensen gør det lettere at skønne, om vandkvaliteten forbedres eller forværres, og rådgive medlemsstaterne om, hvordan de bedst kommer videre. Der er stillet et forslag i den henseende i forbindelse med revisionen af det gældende direktiv.

Efter Rådets drøftelser af Kommissionens oprindelige forslag af 16. februar 1994(1) (Kommissionen vedtog det ændrede forslag den 17. december 1997(2)) har sidstnævnte indledt en revision af direktiv 76/160/EØF. Denne proces omfatter høringer af medlemsstaterne, ikke-statslige organisationer, forbrugere og turistsektoren samt et tæt samarbejde med Europa-Parlamentet. Kommissionen har til hensigt at fremsætte et nyt forslag i anden halvdel af 2000. Hvis høringerne imidlertid viser, at der er behov for mere tid til at udarbejde et forslag til et brugbart og virksomt direktiv, vil Kommissionen ikke tøve med at tilpasse sin tidsplan derefter.

(1) EFT C 112 af 22.4.1994.

(2) EFT C 6 af 10.1.1998.